
Поштована/и,

Позивамо Вас да у среду, 9. јуна у 12 сати у галерији Артгет Културног центра Београда (Трг Републике 5) присуствујете промоцији књиге 

Горана Малића
Летопис српске фотографије 1839–2008

(Фотограм, 2009)

Учествују: др Миодраг Јовановић, др Алекса Трбовић, др Драган Булатовић  и аутор.

Књига Горана Малића Летопис српске фотографије 1839–2008 први пут у историји српске културе, на 240 страница, и кроз 165 репродукција фотографских дела, сабира и описује најважније тренутке из 170 година дуге историје српске фотографије. Овај пионирски подухват биће представљен у простору који и сам има пионирски значај за промоцију и институционализацију фотографије као уметности у нашој средини.

У рецензији ове књиге проф. др Миодраг Јовановић посебно  истиче: „Обимом и богатством материјала истичу се појаве и догађаји из почетка 19. и потом 20. века. Аутор се определио да почетак анала српске фотографије од 1778. године означи као предисторију, имајући пред собом четири одреднице, тако да је праћење 19. века започето тек 1839. годином. Слично, само на други начин, следило је опредељење да уз помоћ сарадника издвојено обради кратко раздобље после 2001. године. (...) Целовити значај обављеног посла вођен је предодређеним методолошким принципима, пре свега ослонцем на штампани, публиковани материјал, на оно што је било и остало на тај начин доступно јавности, али и на грађу из архива. Селекција је била неминовна, не само због обиља штампаних извора, него и стога што је аутор рангирањем давао предност оном што је припремао за свој штампани летопис. Као што се придржавао квалификовања јавне документације, приступао је ступњевима персоналних доприноса појединаца. Матрицу текстирања смишљено је устрајно и дисциплиновано примењивао, рационално пружајући кориснику механизам коришћења. Благом података, какве је савесано и ауторитативно представио, Горан Малић је дао још један прилог градилишту ризнице историје српске фотографије.“

Горан Малић (1947) је истакнути историчар српске фотографије. Аутор више самосталних изложаба фотографије и већег броја студијских и кустоских пројеката, проблемских или монографско-биографских, опште и српске фотографске историје XИX и XX века. 

Објавио је следеће стручне књига: Милан Јовановић фотограф (САНУ, Београд 1997), Слике у сребру: предисторија и техничко-технолошка историја фотографије у 19. веку и првој половини 20. века (Фотограм, Београд 2001), О мотиву и светлости: Разговори са Војиславом Маринковићем (Фотограм, Београд 2002), Фотографија 19. века – Сажета историје: Појаве, аутори и дела (Фотограм, Београд 2002), Војислав Маринковић, Венеција 1957. (Избор фотографија и текст Горан Малић, Културни центар Београда, 2005), Београд, погледима десеторице фотографа (Културни центар Београда, 2007).

Били бисмо почаствовани Вашим присуством.

